b'\n_START_ARTICLE_\nKleinova steklenica\n_START_PARAGRAPH_\nKleinova steklenica  (tudi Kleinova ploskev) je neorientabilna povr\xc5\xa1ina (dvorazse\xc5\xbena mnogoterost). Druga prav tako neorientabilna objekta sta M\xc3\xb6biusov trak in realna projektivna ravnina.  M\xc3\xb6biusov trak je povr\xc5\xa1ina z mejami, Kleinova steklenica pa nima mej._NEWLINE_Prvi je Kleinovo steklenico opisal v letu 1882 nem\xc5\xa1ki matematik Felix Christian Klein (1849 \xe2\x80\x93 1925). Prvotno so Kleinovo steklenico imenovali Kleinova povr\xc5\xa1ina\n_START_SECTION_\nNastanek\n_START_PARAGRAPH_\nKleinova steklenica nastane na naslednji na\xc4\x8din:_NEWLINE_Pri\xc4\x8dnemo s kvadratom, ki ga sestavljajo \xc5\xa1tiri pu\xc5\xa1\xc4\x8dice (dve modri in dve rde\xc4\x8di) (korak 1). Zalepimo rde\xc4\x8de in modre pu\xc5\xa1\xc4\x8dice in dobimo valj (korak 2). Nato potegnemo konec valja tako, da ga vklju\xc4\x8dimo v za\xc4\x8detni valj iz 2. koraka (pri tem seveda nastane prese\xc4\x8dni krog) (korak 3, 4 in 5). Zaklju\xc4\x8dek valja potegnemo skozi za\xc4\x8detni valj (korak 6) in na koncu zavihamo proti za\xc4\x8detnemu valju in povr\xc5\xa1ino zalepimo z njim.  \xc4\x8ce bi dodali \xc4\x8detrto razse\xc5\xbenost ne bi nastal prese\xc4\x8dni krog. _NEWLINE_Kvadrat imenujemo (je) fundamentalni mnogokotnik za Kleinovo steklenico._NEWLINE_Kleinove steklenice ne moremo realizirati v trirazse\xc5\xbenem prostoru, lahko jo pa v 4-razse\xc5\xbenem. Kleinova steklenica je dvorazse\xc5\xbena mnogoterost, ki obstoja samo v \xc5\xa1tirih razse\xc5\xbenostih.\n_START_SECTION_\nRaz\xc4\x8dlenitev\n_START_PARAGRAPH_\n\xc4\x8ce razdelimo Kleinovo steklenico vzdol\xc5\xbe njene ravnine simetrije dobimo dva zrcalna M\xc3\xb6biusova trakova od katerih je eden nastal tako, kot da bi trak zavrteli v levo, drugi pa v desno._NEWLINE_Kleinovo steklenico lahko naredimo tudi tako, da vzamemo dva M\xc3\xb6biusova trakova in ju zlepimo vzdol\xc5\xbe njunih mej. Tako dobimo  Kleinovo steklenico v obliki osmice (dobimo jo tudi tako, da zavrtimo osmico okoli osi in jo pri tem pri tem \xc5\xa1e zavrtimo). To  je imerzija (potopitev) Kleinove steklenice. Lahko se doka\xc5\xbee, da je oblika osmice tudi Kleinova steklenica (imenujemo jo tudi podoba 8 Kleinove steklenice). To je samo druga\xc4\x8den model Kleinove steklenice.'